తిరువారూర్ వైద్యనాథన్

తిరువారూర్ వైద్యనాథన్ () ఒక భారతీయ మృదంగ వాద్య కళాకారుడు.

విశేషాలు
ఇతడు 1963, మే 11న తమిళనాడు రాష్ట్రం తిరువారూర్ పట్టణంలో ఒక మృదంగ కళాకారుల కుటుంబంలో జన్మించాడు. ఇతడు తన తాత తిరువారూర్ కుంజు అయ్యర్, బాబాయి తిరువారూర్ నాగరాజన్‌ల వద్ద మృదంగం నేర్చుకున్నాడు. తరువాత ఈ విద్యలో మెలకువలను కారైకుడి మణి వద్ద అభ్యసించాడు.

ఇతడు శ్రీలంక, యు.ఎ.ఇ., ఖతర్, సౌదీ అరేబియా, ఒమన్, సింగపూర్, మలేసియా, బ్రిటన్, అమెరికా వంటి 20కు పైగా దేశాలను సందర్శించి సంగీత కచేరీలలో పాల్గొన్నాడు.

ఇతడు ప్రక్కవాద్యంగా మృదంగ వాద్య సహకారం అందించిన అగ్రశ్రేణి కర్ణాటక సంగీత విద్వాంసులలో మంగళంపల్లి బాలమురళీకృష్ణ, మహారాజపురం సంతానం, కె.వి.నారాయణస్వామి, డి.కె.పట్టమ్మాళ్, ఎం.ఎల్.వసంతకుమారి, టి.ఎన్.కృష్ణన్, ఉప్పలపు శ్రీనివాస్, టి.వి.శంకరనారాయణన్, కె. జె. ఏసుదాసు, ఎన్.రవికిరణ్, సుధా రఘునాథన్, అరుణా సాయిరాం మొదలైన వారున్నారు.

పురస్కారాలు
 2017లో సంగీత నాటక అకాడమీ అవార్డు
 2019లో కళైమామణి
 త్యాగబ్రహ్మ గానసభ, చెన్నై వారిచే "వాణీ కళా సుధాకర" బిరుదు.

వివాదాలు
#మీటూ ఉద్యమంలో భాగంగా తన శిష్యురాళ్ళతో, తోటి కళాకారిణులతో ఇతడు లైంగిక వేధింపులకు పాల్పడినట్లు ఆరోపణలు వచ్చాయి. ఈ ఆరోపణల పర్యవసానంగా మద్రాసు సంగీత అకాడమీ 2018 డిసెంబరులో జరిగిన సంగీతోత్సవాలలో ఆరోపణలు ఎదుర్కొన్న 6గురు కళాకారులతో పాటు ఇతడి సంగీత కచేరీలను కూడా రద్దు చేసింది.

మూలాలు

1963 జననాలు
మృదంగ వాద్య కళాకారులు
సంగీత నాటక అకాడమీ అవార్డు గ్రహీతలు
కళైమామణి పురస్కార గ్రహీతలు
జీవిస్తున్న ప్రజలు